సరిహద్దుల్లో చెక్‌పోస్టులకు మంగళం
- జీఎస్టీ ఈ-వే బిల్లు విధానానికి కౌన్సిల్‌ సూత్రప్రాయంగా సమ్మతి
- రూ.50,000 దాటిన సరుకులకు'కొత్త' బిల్లులు
- ఎలక్ట్రానిక్‌ రూపంలోనే పన్ను చెల్లింపుల సమీక్ష
- 19 రకాల సేవలపై కరుణ చూపిన కౌన్సిల్‌
- పన్ను శ్లాబ్‌లను హేతుబద్దీకరిస్తూ నిర్ణయం
- జీఎస్టీ ఫలాలు ప్రజలకందించాలి: అరుణ్‌ జైట్లీ
- సమీక్షకు గాను ప్రత్యేకంగా రాష్ట్రాల్లో కమిటీలు
- వచ్చే నెల 9న హైదరాబాద్‌లో తదుపరి మీట్‌
న్యూఢిల్లీ: దేశ వ్యాప్తంగా అమలులోకి వచ్చిన 'వస్తు సేవల పన్ను' (జీఎస్టీ) అమలు తీరును సమీక్షించేందుకుగాను జీఎస్టీ కౌన్సిల్‌ శనివారం ఇక్కడ సమావేశమైంది. ఆర్థిక మంత్రి అరుణ్‌ జైట్లీ సారథ్యంలో అన్ని రాష్ట్రాలకు చెందిన ఆర్థిక మంత్రులు సభ్యులుగా సాగిన 20వ కౌన్సిల్‌ సమావేశంలో పలు కీలక నిర్ణయాలను తీసుకున్నారు. ఈ-వే బిల్లు విధివిధానాలకు కౌన్సిల్‌ ఈ సమావేశంలో సమ్మతి తెలిపింది. ఈ విషయాన్ని ఆర్థిక మంత్రి అరుణ్‌ జైట్లీ వెల్లడించారు. రూ.50వేల కంటే ఎక్కువ విలువైన వస్తువులను సరఫరాకు పంపేందుకు ముందుగానే ఉత్పత్తిదారు లేదా సరఫరాదారు ఆన్‌లైన్‌లో రిజిస్టర్‌ చేసి ఈ-వే బిల్లును పొందాల్సి ఉంటుందని అరుణ్‌జైట్లీ స్పష్టంచేశారు. వీటిని ఎలక్ట్రానిక్‌ రూపంలో తీసుకురానున్నట్లుగా చెప్పారు. అయితే మినహాయించిన గూడ్స్‌కు ఈ-వే బిల్లు అవసరం లేదని తెలిపారు. త్వరలోనే ఈ-వే బిల్లు విధివిధానాలను నోటిఫై చేయనున్నట్టుగా తెలిపారు. అందుబాటులో ఉన్న సమాచారం మేరకు అక్టోబరు 1 నుంచి దీనిని అమలులోకి తీసుకు వచ్చేందుకు కౌన్సిల్‌ సూత్రప్రాయంగా అంగీకారం తెలిపినట్టు సమాచారం. ఈ-వే బిల్లు విధానం తనిఖీనకు ఎలాంటి చెక్‌పోస్టులు అవసరం లేదని, కేవలం టెక్నాలజీతోనే వీటి పర్యవేక్షణను అమలు చేయనున్నట్టు జైట్లీ తెలిపారు. దీంతో రాష్ట్ర సరిహద్దులో ఉన్న చెక్‌పోస్టులను ఎత్తివేసేందుకు మార్గం సుగమకానుంది.
పలు రకాల సేవలపై పన్ను తగ్గింపు..
జీఎస్టీ కౌన్సిల్‌ సమావేశంలో పలు రకాల సేవలపై పన్ను భారాన్ని తగ్గిస్తూ నిర్ణయం తీసుకున్నారు. ఇందులో వస్త్రాల జాబ్‌వర్క్‌, ప్రభుత్వ కాంట్రాక్టులతో పాటు ట్రాక్టర్‌ విడిభాగాలపై పన్నును తగ్గించారు. ట్రాక్టర్‌ విడిభాగాలు, 20 అంగుళాల కంప్యూటర్‌ మానిటర్లపై ఉన్న 28 శాతం జీఎస్టీ పన్నురేట్లను 18 శాతానికి.. వర్క్‌ కాంట్రాక్ట్స్‌లపై జీఎస్టీని 18 శాతం నుంచి 12 శాతానికి తగ్గించినట్టు అరుణ్‌జైట్లీ పేర్కొన్నారు. వస్త్రాల జాబ్‌వర్క్‌పై పన్ను భారాన్ని 18 శాతం నుంచి 5 శాతానికి కుదిస్తూ నిర్ణయం తీసుకున్నారు. ప్రచురణ సంస్థ తమ సొంత న్యూస్‌పేపర్లు, పుస్తకాలను ముద్రించుకుంటే 5 శాతం జీఎస్టీ, ఇతర సంస్థల ప్రచురణలను ప్రచురిస్తే 12 శాతం పన్నును చెల్లించాలని కౌన్సిల్‌లో తీర్మానించారు. పంట చేతికొచ్చాక చేపట్టే వ్యవసాయాధారిత సేవలపై కూడా కౌన్సిల్‌ కరుణ చూపింది. ధాన్యం నిల్వ చేయడంతో పాటుల పలు సేవలపై ఉన్న 18 శాతం పన్ను భారాన్ని 12 శాతానికి తగ్గించారు. దీనికి తోడు క్యాబ్‌ సేవలు, ప్లానిటోరియం ప్రవేశ రుసుములపై ఉన్న పన్ను భారాన్ని కూడా ఈ సమావేశంలో తగ్గిస్తూ నిర్ణయం తీసుకున్నారు.
కఠిన చర్యలు తప్పవు
దేశంలో కొత్త అందుబాటులోకి వచ్చిన వస్తుసేవల పన్ను వల్ల వివిధ రూపాల్లో కలిగే ప్రయోజనాల్ని దేశ ప్రజలకు బదిలీ చేయాలని జైట్లీ రాష్ట్రాలను కోరారు. ఇందుకోసం ప్రత్యేక యంత్రాంగాన్ని ఏర్పాటు చేయాలని ఆయన సూచించారు. ఇలా చేయని సంస్థలపై త్వరలోనే చట్టపరమైన చర్యలు తీసుకోనున్నట్టుగా ఆయన హెచ్చరించారు. ఇప్పటి వరకు 71 లక్షలకు పైగా పన్ను చెల్లింపుదారులు జీఎస్టీలోకి మరలారని, కొత్తగా 15.67 లక్షల దరఖాస్తులు అందినట్టు తెలిపారు. కానీ వాటిలో 12 లక్షలకు మాత్రమే ఆమోదం తెలిపినట్టు చెప్పారు. జీఎస్టీ కౌన్సిల్‌ తదుపరి సమావేశం వచ్చే నెల 9న హైదరాబాద్‌లో జరగనున్నట్లుగా జైట్లీ తెలిపారు. ఈ కార్యక్రమంలో రాష్ట్రం తరఫున పాల్గొన్న ఐటీ మంత్రి తారకరామారావు పలు అంశాలను చర్చకు తీసుకు వచ్చారు. తమకు న్యాయం జరగపోతే కోర్టును ఆశ్రయించడానకి వెనకాడబోమని ఆయన తెలిపినట్టుగా సమాచారం.
మీ స్నేహితులకు రికమెండ్ చెయ్యండి